કુંડળીનો પહેલો ભાવ અર્થાત્ દેહ કે તનુભાવ કે જે જાતકનાં રંગ, રૂપ, કદ, વિચાર, વર્તન વગેરેનો નિર્દેશ કરે છે. તેનો જ પડછાયો એટલે કે બીજોભાવ જ્યાં ધન, કુટુંબ અને વાણી વર્ણવી શકાય છે. સામાન્ય રીતે વાણીનો પહેલો અક્ષર મા શીખવે છે અને તે અક્ષર પણ મા, માતા કે મમ્મી હોય છે. આથી બીજાભાવને શરૂઆતનું શિક્ષાનું સ્થાન ગણ્યું છે. ચોથાભાવને ચાર દીવાલોની અંદરનું ફરજિયાત શિક્ષણ લેખે ગણ્યું છે. જ્યોતિષશાસ્ત્રની જેણે પણ રચના કરી છે. તેણે ખૂબ દીર્ઘ દૃષ્ટિથી મનોમન ભાવોને ગ્રહોને તેમજ રાશિઓને સુનિયોજિત કરી આ શાસ્ત્રને વધુ સુગમ બનાવવાની કોશિશ કરી છે. કુંડળીનાં કેન્દ્રનાં ચાર ભાવોમાં (૧, ૪, ૭, ૧૦) અનુક્રમે જાતક, તેની માતા, પત્ની અને પિતાને ગોઠવી દીધા છે. કેન્દ્રનું આ સમતોલન જાતકનાં જીવનમાં હોય તો તેનો બેડો પાર નહીં તો........ માતા-પિતા સામ-સામે, પતિ-પત્ની સામ-સામે. અમારા સ્વાનુભવે અમે આગળ જણાવ્યું હતું કે આપણે સામ-સામેનો અર્થ એકબીજાનાં પુરક ગણવા. બાકી યુદ્ધ તો માત્ર પ્રતિસ્પર્ધી સાથે જ હોય તેવું નહીં પાડોશીઓ સાથે પણ થાય છે.